ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2546/98

υποβολή: Hiltrud Breyer (V) προς την Επιτροπή

(1 Σεπτεμβρίου 1998)

Θέμα: Μεταφορές πυρηνικών αποβλήτων

1. Έχουν παρέλθει αρκετά έτη από τότε που η εξεταστική επιτροπή του Ευρωπαϊκού Κοινοβουλίου παρουσίασε την έκθεση σχετικά με την επεξεργασία και την μεταφορά πυρηνικών υλικών και από τότε που ενεκρίθη η σχετική οδηγία. Λαμβάνοντας υπόψη τις πρόσφατα αποκαλυφθείσες περιπτώσεις σημαντικής υπέρβασης των οριακών τιμών κατά την μεταφορά ραδιενεργών αποβλήτων και ακτινοβολημένων πυρηνικών καυσίμων θεωρεί η Επιτροπή σκόπιμη την συγκρότηση νέας εξεταστικής επιτροπής του Ευρωπαϊκού Κοινοβουλίου;

2. Συμφωνεί η Επιτροπή με την άποψη ότι οι πρόσφατες περιπτώσεις υπέρβασης των οριακών τιμών κατά τις μεταφορές ραδιενεργών αποβλήτων και ακτινοβολημένων πυρηνικών καυσίμων από την Ομοσπονδιακή Δημοκρατία της Γερμανίας και από την Ελβετία στη Γαλλία αποτελούν παραβίαση της οδηγίας του Συμβουλίου 92/3/Ευρατόμ(1) της 3ης Φεβρουαρίου 1992 που βασίζεται στο άρθρο 31 της Συνθήκης Ευρατόμ;

Ποιά μέτρα προτίθεται να λάβει η Επιτροπή κατά της παραβίασης αυτής της οδηγίας;

Απάντηση της κυρίας Bjerregaard εξ ονόματος της Επιτροπής

(5 Οκτωβρίου 1998)

1. Είναι σαφές ότι στο Κοινοβούλιο εναπόκειται η απόφαση για το εάν θα διεξαχθεί έρευνα, ή όχι. Η Επιτροπή προτείνει, εντούτοις, να ληφθούν υπόψη τα εξής τρία σημεία: (α) παρά τον αριθμό των περιπτώσεων που έχουν πρόσφατα αποκαλυφθεί, οι οριακές τιμές της Κοινότητας δεν φαίνεται να παραβιάστηκαν; (β) τα τελικά αποτελέσματα των ερευνών που διεξήγαγαν οι γερμανικές και οι γαλλικές αρχές δεν είναι ακόμη διαθέσιμα, αλλά θα είναι προφανώς καθοριστικά για τη λήψη οποιασδήποτε απόφασης; (γ) η Επιτροπή θα αναλάβει την εξέταση των εν λόγω αποτελεσμάτων αμέσως, μόλις αυτά θα είναι διαθέσιμα, καθώς και τις διαβουλεύσεις με τα ενδιαφερόμενα κράτη μέλη, προκειμένου να εξασφαλίσει ότι τα εξαχθέντα διδάγματα θα διαδοθούν ευρέως και ότι θα ληφθούν τα κατάλληλα μέτρα τόσο σε εθνικό όσο και σε κοινοτικό επίπεδο.

2. Δυνάμει του άρθρου 3 της οδηγίας 92/3/Ευρατόμ του Συμβουλίου της 3ης Φεβρουαρίου 1992 για την επιτήρηση και τον έλεγχο των αποστολών ραδιενεργών αποβλήτων μεταξύ κρατών μελών καθώς και προς και από την Κοινότητα(2), "οι αναγκαίες για την αποστολή εργασίες πρέπει να είναι σύμφωνες προς τις κοινοτικές και εθνικές διατάξεις και τις διεθνείς συμφωνίες που ισχύουν στον τομέα των μεταφορών ραδιενεργών υλικών. "

Στην προκειμένη περίπτωση, οι εθνικές διατάξεις που είναι σύμφωνες με το παράρτημα VII του RID (κανονισμός για τη διεθνή σιδηροδρομική μεταφορά επικίνδυνων εμπορευμάτων) παραβιάστηκαν από επιχειρήσεις. Ο RID είναι αποτελεί το συμπλήρωμα Β της σύμβασης για τις διεθνείς σιδηροδρομικές μεταφορές (COTIF). Η οδηγία 96/49/ΕΟΚ του Συμβουλίου της 23 Ιουλίου 1996 για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων(3) καθιστά τον RID υποχρεωτικό για τις εθνικές και ενδοκοινοτικές μεταφορές.

Η επανόρθωση της κατάστασης αυτής επαφίεται στις εθνικές αρχές. Η Επιτροπή θα εξακριβώσει ότι λήφθηκαν τα απαραίτητα μέτρα σε εθνικό επίπεδο.

(1) ΕΕ L 35 της 12.2.1992, σελ. 24.

(2) ΕΕ L 35 της 12.2.1992.

(3) ΕΕ L 235 της 17.9.1996.
ΓΡΑΠΤΗ ΕΡΩΤΗΣΗ E-2710/98

υποβολή: Marie-Noëlle Lienemann (PSE) προς την Επιτροπή

(1 Σεπτεμβρίου 1998)

Θέμα: Το ξέπλυμα βρώμικου χρήματος και η κυκλοφορία του ευρώ

Με ποιούς τρόπους σκοπεύει η Επιτροπή να ενισχύσει τις διατάξεις καταπολέμησης του "μαύρου χρήματος" και της υπόγειας οικονομίας;

Απάντηση του κ. Monti εξ ονόματος της Επιτροπής

(5 Οκτωβρίου 1998)

Την 1 Ιουνίου 1998 η Επιτροπή ενέκρινε τη δεύτερη έκθεσή της(1) προς το Κοινοβούλιο και το Συμβούλιο σχετικά με την εφαρμογή της οδηγίας 91/308/ΕΟΚ του Συμβουλίου για την καταπολέμηση της νομιμοποίησης εσόδων από παράνομες δραστηριότητες(2).

Στην εν λόγω έκθεση στην οποία περιλαμβάνεται επίσης εκτίμηση της παρούσας κατάστασης όσον αφορά τις προσπάθειες της Κοινότητας για την καταπολέμηση του συγκεκριμένου προβλήματος, ανακοινώνεται ότι η Επιτροπή επεξεργάζεται νέα πρόταση οδηγίας για την ενημέρωση και την διεύρυνση της οδηγίας του 1991. Αυτό ανταποκρίνεται στις επιθυμίες που εκφράστηκαν από το Κοινοβούλιο στην έκθεση και το ψήφισμα του 1996(3) καθώς και στις συστάσεις του προγράμματος δράσης για την καταπολέμηση του οργανωμένου εγκλήματος που εκγρίθηκε στο Ευρωπαϊκό Συμβούλιο του Άμστερνταμ(4). Η νέα πρόταση αποσκοπεί στην ευρύτερη απαγόρευση της νομιμοποίησης των εσόδων από παράνομες δραστηριότητες, την επέκταση των υποχρεώσεων της οδηγίας σε ορισμένα μη χρηματοοικονομικά επαγγέλματα και τη βελτίωση της συνεργασίας μεταξύ των αρμόδιων αρχών στα κράτη μέλη.

Όσον αφορά την προσπάθειας κατά της νομιμοποίησης των εσόδων από παράνομες δραστηριότητες στο πλαίσιο της μετάβασης στο Ευρώ, η Ερώτηση Η- 501/98 τον κ. CorbeH κατά τη διάρκεια της ώρας στη συνεδρίαση του Κοινοβουλίου τον Ιούνιο του 1998(5).

(1) COM(98)401 τελικό.

(2) ΕΕ L 166 της 28.6.1991.

(3) Έγγραφο A4-0187/96 και ΕΕ C 198 της 8.7.1996, σελ. 245.

(4) ΕΕ C 251 της 15.8.1997.

(5) Συζητήσεις του Κοινοβουλίου(Ιούνιο του 1998).
ΓΡΑΠΤΗ ΕΡΩΤΗΣΗ E-2604/98

υποβολή: Doeke Eisma (ELDR) προς την Επιτροπή

(1 Σεπτεμβρίου 1998)

Θέμα: Οδηγίες για το φυσικό αέριο και τον ηλεκτρισμό και εκτίμηση των επιπτώσεων στο περιβάλλον

Η Επιτροπή παρουσίασε προσφάτως οδηγίες για το φυσικό αέριο και τον ηλεκτρισμό, ως ένα βήμα για την περαιτέρω προώθηση της ελευθεροποίησης.

Για ποιο λόγο δεν υπήρξε ήδη μια εκτίμηση των περιβαλλοντικών επιπτώσεων των εν λόγω οδηγιών; Πότε θα πραγματοποιηθεί η εκτίμηση αυτή;

Τί μέτρα προτίθεται να λάβει η Επιτροπή για να διασφαλίσει ότι οι απαιτήσεις της απόδοσης στον τομέα της ενέργειας, δηλαδή στον κυριότερο τομέα που πρέπει να τηρηθούν οι δεσμεύσεις που αναλήφθηκαν σε σχέση με την αλλαγή του κλίματος της Γης, δεν θα παρακωλυθούν από τις ενέργειες υπέρ της ελευθεροποίησης;

Απάντηση του κ. Παπουτσή εξ ονόματος της Επιτροπής

(26 Οκτωβρίου 1998)

Η επιτροπή ανέλαβε τη δέσμευση το 1993(1) να υποβάλει νέες νομοθετικές προτάσεις για την αξιολόγηση των περιβαλλοντικών επιπτώσεων. Καθώς ωστόσο οι προτάσεις για τις οδηγίες για την απελευθέρωση των αγορών για τον ηλεκτρισμό και το φυσικό αέριο ανάγονται στις 21 Φεβρουαρίου 1992, η Επιτροπή δεν υπέβαλε τις οδηγίες αυτές σε αξιολόγηση των περιβαλλοντικών επιπτώσεων.

Γενικά, η Επιτροπή κρίνει ότι οι πιθανοί κίνδυνοι απελευθέρωσης (π.χ. μεγαλύτερη κατανάλωση ενέργειας οφειλόμενη σε χαμηλότερες τιμές) θα εξισορροπηθούν ευρέως από τις θετικές επιπτώσεις που θα έχει η απελευθέρωση της αγοράς στο περιβάλλον, όπως π.χ. η διασύνδεση των συστημάτων λόγω της δημιουργίας ελεύθερης ενιαίας αγοράς η οποία σημαίνει ότι τα αποθέματα θα μειωθούν ανά χώρα με λιγότερη απώλεια φυσικών πόρων. Επίσης η εισαγωγή του στοιχείου του ανταγωνισμού θα οδηγήσει σε αύξηση της αποτελεσματικότητας της ενέργειας, επειδή η απώλεια πόρων εκφράζεται σε αύξηση των τιμών, η οποία θα οδηγήσει σε ζημία των καταναλωτών σε ανταγωνιστική θέση. Επιπλέον, η περαιτέρω απελευθέρωση των αγορών και ο ανταγωνισμός επί των τιμών θα οδηγήσει σε ταχύτερη μετάβαση στο φθηνότερο και - το σημαντικότερο - καθαρότερο φυσικό αέριο ως καύσιμο για την παραγωγή ηλεκτρικής ενέργειας.

Τέλος, το άνοιγμα της αγοράς και τα συνοδευτικά μέτρα που προβλέπονται για την προώθηση της ενέργειας που παράγεται από ανανεώσιμες πηγές στο δίκτυο διανομής ηλεκτρισμού αναμένεται ότι θα δώσουν νέες δυνατότητες στις φιλικές προς το περιβάλλον ανανεώσιμες ενέργειες ώστε να καταλάβουν μεγαλύτερο μέρος της αγοράς.

(1) SEC(93)785 τελικό. .
ΓΡΑΠΤΗ ΕΡΩΤΗΣΗ P-3210/98

υποβολή: Werner Langen (PPE) προς την Επιτροπή

(16 Οκτωβρίου 1998)

Θέμα: Επιπτώσεις από την κατάργηση της ρύθμισης περί αφορολόγητων ειδών

Κατά τη συνεδρίαση των Υπουργών Εθνικής Οικονομίας και Οικονομικών, στις 19 Μαΐου 1998 στις Βρυξέλλες, απορρίφθηκε η ιρλανδική πρόταση για την εκπόνηση μελέτης σε κοινοτικό επίπεδο σχετικά με τις επιπτώσεις των ενδοκοινοτικών πωλήσεων αφορολογήτων ειδών. Την πρόταση της Ιρλανδίας έχει υποστηρίξει ρητά και η κυβέρνηση της Ομοσπονδιακής Δημοκρατίας της Γερμανίας, με βάση σχετικές αποφάσεις της Ομοσπονδιακής Βουλής και του Ομοσπονδιακού Συμβουλίου. Επειδή η εν λόγω πρόταση δεν συγκέντρωσε πλειοψηφία, η Επιτροπή δεσμεύτηκε να υποβάλει έγγραφο εργασίας όσον αφορά τα μέσα με τα οποία προτίθεται να αμβλύνει τις επιπτώσεις από την κατάργηση της ρύθμισης περί αφορολογήτων ειδών.

Στο πλαίσιο αυτό ερωτώ την Επιτροπή:

1. Πότε θα είναι διαθέσιμο το έγγραφο εργασίας σχετικά με τα διαθέσιμα σε περιφερειακό επίπεδο μέσα στο πλαίσιο της κατάργησης της ρύθμισης περί αφορολογήτων ειδών;

2. Προτίθεται η Επιτροπή να μελετήσει, πέρα από τις υφιστάμενες ρυθμίσεις, τη χορήγηση περαιτέρω ειδικών περιφερειακών ενισχύσεων στο πλαίσιο των Διαρθρωτικών Ταμείων ή τη θέσπιση νέων έκτακτων μέτρων;

3. Πώς ενισχύθηκαν κατά το παρελθόν οι πληγείσες παράκτιες περιφέρειες, οι οποίες εντάσσονται σχεδόν πλήρως στις περιοχές στόχου της κοινοτικής δράσης ή στις ενισχυόμενες περιφέρειες της ΕΕ, μετά την απόφαση για την κατάργηση των αφορολογήτων ειδών κατά το 1991/92;

4. Θεωρεί η Επιτροπή δεδομένο ότι η ρύθμιση περί αφορολογήτων ειδών θα καταργηθεί οριστικά στα μέσα του 1999, σύμφωνα με τα όσα έχουν συμφωνηθεί;

Απάντηση του κ. Monti εξ ονόματος της Επιτροπής

(20 Noεμβρίου 1998)

1. Το έγγραφο εργασίας της Επιτροπής,το οποίο θα διευκρινίζει τα διαθέσιμα στα κράτη μέλη μέσα για την αντιμετώπιση πιθανών επιπτώσεων από την κατάργηση των αφορολότητων ενδοκοινοτικών πωλήσεων από 1ης Ιουλίου 1999, θα παρουσιαστεί το συντομότερο δυνατό και οπωσδήποτε πριν από τα τέλη του τρέχοντος έτους.

2. Η Επιτροπή είναι έτοιμη να εξετάσει κάθε πρόταση που θα διατυπώσουν οι εθνικές και περιφερειακές αρχές για τη χορήγηση ενισχύσεων στις επιλέξιμες περιοχές στο πλαίσιο των διαρθρωτικών ταμείων και σύμφωνα με τις υφιστάμενες διαδικασίες.

3. Δεδομένου ότι δεν έχουν όλα τα διαρθρωτικά προγράμματα ειδικό περιφερειακό χαρακτήρα, η Επιτροπή δεν είναι σε θέση να διαβιβάσει στο αξιότιμο μέλος του Κοινοβουλίου ακριβή στοιχεία για την εισφορά του κάθε διαρθρωτικού ταμείου στις παράκτιες περιφέρειες. Εκτιμά ωστόσο ότι, για την τρέχουσα περίοδο προγραμματισμού (1994-1999), η εισφορά αυτή αναμένεται να είναι της τάξης των 100.000 εκατ. ECU (σε τιμές 1994).

4. Ναι.
ΓΡΑΠΤΗ ΕΡΩΤΗΣΗ E-2446/98

υποβολή: Angela Sierra González (GUE/NGL) προς την Επιτροπή

(30 Ιουλίου 1998)

Θέμα: Ενέργειες της πολυεθνικής Chiquita στη Λατινική Αμερική

Από πληροφορίες που είδαν προσφάτως το φως της δημοσιότητας αποκαλύφθησαν ορισμένα στοιχεία σχετικά με την επιρροή που ασκεί η πολυεθνική εταιρεία Chiquita στην εμπορική πολιτική των ΗΠΑ.

Για παράδειγμα, κατά την πρόσφατη Διάσκεψη του FAO σχετικά με την μπανάνα, που πραγματοποιήθηκε στη Ρώμη το Μάϊο, η αντιπροσωπεία των ΗΠΑ συνοδευόταν από τέσσερις "συμβούλους", όλοι τους ανώτατα στελέχη της εταιρείας Chiquita (της μόνης από όλες τις άλλες πολυεθνικές του τομέα της μπανάνας).

Στις πληροφορίες αυτές επισημαίνονται και άλλες πρακτικές που θα έπρεπε να αποτελέσουν αντικείμενο διερεύνησης, όπως:

- Η αγορά από την εν λόγω πολυεθνική γαιών στις λατινοαμερικανικές χώρες, ακόμη και όταν τούτο απαγορεύεται από τη νομοθεσία των εν λόγω χωρών.

- Περιπτώσεις δωροδοκιών στην Κολομβία.

- Σημαντικές χρηματικές συνεισφορές σε πολιτικούς ηγέτες που πρωτοστάτησαν στο θέμα της διαφοράς του ΠΟΕ κατά του εμπορικού καθεστώτος της μπανάνας στην Ευρωπαϊκή Ένωση.

Έχει η Επιτροπή αποδείξεις για το βαθμό της επιρροής που άσκησε η πολυεθνική αυτή εταιρεία στην πολιτική των ΗΠΑ σε σχέση με το διεθνές εμπόριο της μπανάνας;

Είναι η Επιτροπή διατεθειμένη να εξετάσει τις προηρειμμένες καταγγελίες για την επιβεβαίωση των πρακτικών της πολυεθνικής αυτής εταιρείας στις λατινοαμερικανικές χώρες;

Απάντηση του κ. Fischler εξ ονόματος της Επιτροπής

(22 Σεπτεμβρίου 1998)

Η Επιτροπή είναι ενήμερη για τη σημασία της εταιρίας Chiquita ως πολυεθνικής εταιρίας εμπορίου στον τομέα της μπανάνας. Οι εκπρόσωποι της συμμετέχουν μαζί με εκπροσώπους άλλων εταιριών εμπορίου στον τομέα της μπανάνας καθώς επίσης και με παραγωγούς στο πλαίσιο της συμβουλευτικής επιτροπής που είναι γνωστή ως ομάδα εμπειρογνωμόνων για την μπανάνα. Η πλήρης σύνθεση της ομάδας αυτής περιλαμβάνει εκπροσώπους από παραγωγούς της Κοινότητας, των χωρών της ΑΚΕ, των χωρών της Λατινικής Αμερικής, εισαγωγείς, διανομείς και καταναλωτές. Ωστόσο είναι σαφές ότι ο ρόλος της εν λόγω επιτροπής είναι καθαρά συμβουλευτικός και η λήψη των αποφάσεων αποτελεί αρμοδιότητα των σχετικών οργάνων της Κοινότητας.

Δεν εμπίπτει στη δικαιοδοσία της Επιτροπής να διερευνήσει τις πρακτικές της πολυεθνικής Chiquita στη Λατινική Αμερική.
ΓΡΑΠΤΗ ΕΡΩΤΗΣΗ E-2453/98

υποβολή: Riccardo Nencini (PSE) προς την Επιτροπή

(30 Ιουλίου 1998)

Θέμα: Κρατικές ενισχύσεις

Ο Συνεταιρισμός "Clad la Sartoria" της πόλης Massa (Ιταλία), που συστάθηκε πριν από τις 31.12.1996, υπέβαλε αίτηση χρηματοδότησης δυνάμει του Νόμου 49/85 (Νόμος Marcora); η εγκυρότητα του εν λόγω νόμου αμφισβητήθηκε από τις υπηρεσίες της ΓΔ IV της Επιτροπής επειδή χαρακτηρίσθηκε ως κρατική ενίσχυση; το Νοέμβριο του 1997 η ιταλική κυβέρνηση εξέδωσε διάταγμα τροποποίησης του νόμου 49/85 σύμφωνα με τις υποδείξεις που διατύπωσε η Κοινότητα; ωστόσο, επειδή δεν έχουν ακόμη γνωστοποιηθεί οι οριστικές θέσεις της αρμόδιας ΓΔ η ταχεία ενεργοποίηση των πρωτοβουλιών που στοχεύουν στην προστασία των θέσεων εργασίας δεν είναι δυνατή.

Θα μπορούσε άραγε η Επιτροπή να μεριμνήσει το δυνατόν συντομότερα, μέσω των υπηρεσιών της, προκειμένου να γνωστοποιηθεί η οριστική γνώμη της σχετικά με το προαναφερθέν διάταγμα;

Απάντηση του κ. Van Miert εξ ονόματος της Επιτροπής

(11 Σεπτεμβρίου 1998)

Η Επιτροπή πληροφορεί το Αξιότιμο Μέλος ότι κατά τη διάρκεια της συνεδρίασης της 15ης Ιουλίου 1998, αποφάσισε να μην προβάλει αντιρρήσεις για το νέο καθεστώς ενισχύσεων που προβλέπει το διάταγμα τροποποίησης του νόμου 49/85.

Οι περιπτώσεις εφαρμογής του παλαιού καθεστώτος του νόμου 49/85 που παρέμειναν σε εκκρεμότητα και για τις οποίες η Επιτροπή έλαβε τις τελευταίες πληροφορίες τον Ιούνιο, θα αποτελέσουν αντικείμενο ενιαίας απόφασης σε μεταγενέστερη ημερομηνία.
ΓΡΑΠΤΗ ΕΡΩΤΗΣΗ P-3147/98

υποβολή: Olivier Dupuis (ARE) προς την Επιτροπή

(8 Οκτωβρίου 1998)

Θέμα: Ψυχιατρείο του Βλαντιβοστόκ

Από τον μήνα Ιούλιο 1997, το ψυχιατρείο του Βλαντιβοστόκ, το μόνο νοσοκομείο αυτού του τύπου για μιά πόλη ενός εκατομμυρίου κατοίκων, δεν λαμβάνει πλέον καμιά χρηματοδότηση. Ο κυβερνήτης της ανατολικής περιφέρειας και ο δήμαρχος της πόλης επιρρίπτουν ο ένας στον άλλο την οικονομική ευθύνη για αυτό το ίδρυμα που περιλαμβάνει 515 ασθενείς και περί τους 100 υπαλλήλους.

Η φυσική κατάσταση του νοσοκομείου είναι φρικτή: έλλειψη φαρμάκων, έλλειψη τροφίμων, υγειονομικές συνθήκες ανυπόφορες (δεν υπάρχει σαπούνι, ούτε απορρυπαντικά) ούτως ώστε η θεραπεία πολλών ασθενών να καθίσταται όλο και πιό προβληματική μέρα με τη μέρα.

Γνωρίζει η Επιτροπή την κατάσταση αυτή; Έχει ήδη έλθει σε επαφή με τον αρχίατρο,

κ. Vladimir Uchakov, για να αξιολογήσει το μέγεθος του προβλήματος και τα μέσα που απαιτεί η επίλυσή του, συμπεριλαμβανομένης της αποστολής έκτακτης βοήθειας από την ΕΕ;

Απάντηση του κ. Bonino εξ ονόματος της Επιτροπής

(10 Νοεμβρίου 1998)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου σχετικά με την τρέχουσα κατάσταση στη Ρωσία και, ιδιαίτερα, σχετικά με τις συνθήκες που επικρατούν στο ψυχιατρείο του Βλαδιβοστόκ.

Η Επιτροπή παρέχει ανθρωπιστική βοήθεια στη Ρωσία με την Υπηρεσία ανθρωπιστικής βοήθειας της Ευρωπαϊκής Κοινότητας (ECHO) από τις αρχές της δεκαετίας του 1990. Η βοήθεια αυτή επικεντρώνεται σε άτομα που πλήττονται λόγω ένοπλων συγκρούσεων (π.χ. στην περιοχή του Καυκάσου), στην αρωγή σε περίπτωση καταστροφών, στην ιατρική βοήθεια σε θύματα του Τσερνομπίλ και σε προγράμματα κατά της φυματίωσης. Ωστόσο, η επίλυση του προβλήματος της εκτεταμένης φτώχειας και των συχνά ανεπαρκών υλικών πόρων του δημόσιου υγειονομικού συστήματος της χώρας είναι απλά αδύνατη για μία ξένη υπηρεσία βοήθειας, λόγω της έκτασης της Ρωσίας.

Φαίνεται, πράγματι, ότι οι γενικές συνθήκες στο νοσοκομείο αυτό, στο οποίο αναφέρεται το Αξιότιμο Μέλος του Κοινοβουλίου, είναι ιδιαίτερα άσχημες για τα δυτικά πρότυπα. Δυστυχώς, αυτό δεν είναι η εξαίρεση στη Ρωσία. Θα ήταν δύσκολο να αιτιολογηθούν ειδικά μέτρα υπέρ ενός ιδρύματος χωρίς να παρέχεται το ίδιο επίπεδο βοήθειας σε όλα τα άλλα ιδρύματα που τα χαρακτηρίζουν εξίσου ή περισσότερο, οι ίδιες συνθήκες.

Λαμβάνοντας υπόψη τους σχετικά περιορισμένους διαθέσιμους πόρους, η Επιτροπή πρέπει να προσδιορίζει προτεραιότητες σε τομείς όπου αυτές μπορούν να αντιμετωπιστούν ρεαλιστικά. Επειδή η υλική βοήθεια ευρείας κλίμακας στον τομέα της δημόσιας υγείας σαν σύνολο είναι, δυστυχώς, ένας μη ρεαλιστικός στόχος και πέρα από τους διαθέσιμους πόρους, η Επιτροπή αποφάσισε να συγκεντρώσει τις προσπάθειές της σε ενέργειες στους προαναφερθέντες τομείς. Η Επιτροπή εξετάζει τώρα τη δυνατότητα περαιτέρω επέκτασης των προγραμμάτων θεραπείας της φυματίωσης, μία από τις πλέον επείγουσες προτεραιότητες στον τομέα της δημόσιας υγείας τον καιρό αυτό.
ΓΡΑΠΤΗ ΕΡΩΤΗΣΗ E-3371/98

υποβολή: James Nicholson (I-EDN) προς το Συμβούλιο

(16 Νοεμβρίου 1998)

Θέμα: Καταδίωξη των Μπαχάι στο Ιράν

Εκπρόσωποι του δόγματος των Μπαχάι στην Ευρώπη ισχυρίζονται ότι υπάρχει συνεχής καταδίωξη των Μπαχάι στο Ιράν επί πολλές δεκαετίες και ότι ενδέχεται να έχουν πεθάνει έως και 20.000 άτομα ως αποτέλεσμα αυτής της καταδίωξης. Ισχυρίζονται ότι οι Μπαχάι στο Ιράν δεν απολαύουν κανενός πολιτικού, θρησκευτικού ή ανθρώπινου δικαιώματος και επί του παρόντος εκφράζουν ανησυχίες σχετικά με το θάνατο του Ruhollah Rowhani ο οποίος λέγεται ότι εκτελέσθηκε στις 21 Ιουλίου 1998 χωρίς τη διεξαγωγή δίκης. Έχουν επίσης εκφράσει ανησυχίες σχετικά με τον ισχυρισμό της καταδίκης σε θάνατο δύο άλλων Μπαχάι και την καταδίκη σε δεκαετή φυλάκιση ενός άλλου.

Ποιά είναι η θέση του Συμβουλίου σε σχέση με τον ισχυρισμό της συνεχούς καταδίωξης των Μπαχάι στο Ιράν;

Κοινή απάντηση

στις γραπτές ερωτήσεις E-2792/98 και Ε-3371/98

(30 Νοεμβρίου 1998)

Το Συμβούλιο, το οποίο έχει αναφερθεί αρκετές φορές στο θέμα της κατάστασης των Μπαχάι στο Ιράν κατά τις επαφές του με τις ιρανικές αρχές, εξέφρασε στις αρχές αυτές τις ανησυχίες του μετά την εκτέλεση του Ruhu'llah Rawhani στις 21 Ιουλίου 1998 και την επιβολή της θανατικής ποινής σε τρείς άλλους Μπαχάι στο Μασάντ.

Αφού έλαβε μετέπειτα αναφορές ότι επιβεβαιώθηκαν οι θανατικές ποινές κατά των Sirus Dhabihi-Muqaddam και Hidayat-Kashifi Najafabadi, το Συμβούλιο, μέσω των Αρχηγών Αποστολής της ΕΕ στην Τεχεράνη, κάλεσε το Ιράν να αναλάβει άμεση δράση γιά να διασφαλίσει ότι δεν θα εκτελεσθούν. Επανέλαβε επίσης τις ανησυχίες του γιά άλλα τέσσερα μέλη της κοινότητας Μπαχάι στα οποία έχει επίσης επιβληθεί θανατική ποινή, τους κκ. Bihnam Mithaqi, Kayvan Khalajabadi, Musa Talibi και Dhabihu'llah Mahrami.

Σε αυτές τις ευκαιρίες, το Συμβούλιο επανέλαβε τη θέση της ΕΕ γιά την θανατική ποινή εν γένει και κάλεσε την ιρανική πλευρά να προστατεύσει τη ζωή των ατόμων που ανήκουν στην κοινότητα Μπαχάι και να σεβαστεί τα δικαιώματα των θρησκευτικών μειονοτήτων. Υπενθύμισε το ψήφισμα 1998/80 της Επιτροπής Ανθρωπίνων Δικαιωμάτων των ΗΕ, με το οποίο εκφράζεται ανησυχία γιά τις συνεχιζόμενες σοβαρές παραβιάσεις των ανθρωπίνων δικαιωμάτων των Μπαχάι και κάλεσε το Ιράν να μην απαγγέλει θανατικές ποινές γιά θέματα θρησκευτικής πίστης ή αποστασίας. Το Συμβούλιο υπογράμμισε περαιτέρω ότι είναι σημαντικό να επιτρέψει η ιρανική κυβέρνηση στον εισηγητή των ΗΕ γιά τα ανθρώπινα δικαιώματα, κ. Maurice Copithorne, να επισκεφθεί το Ιράν γιά εποικοδομητική συνεργασία γιά τα ανθρώπινα δικαιώματα.

Η κα Mary Robinson, Ύπατος Αρμοστής των Ηνωμένων Εθνών για τα ανθρώπινα δικαιώματα, έχει διαμαρτυρηθεί γιά την εκτέλεση του κ. Rawhani και προέτρεψε την Τεχεράνη να μην εκτελέσει άλλους τρείς Μπαχάι.
ΓΡΑΠΤΗ ΕΡΩΤΗΣΗ E-2387/98

υποβολή: Lyndon Harrison (PSE) προς την Επιτροπή

(27 Ιουλίου 1998)

Θέμα: Ευρωπαïκή Ώρα (CET)

Τάσσεται η Επιτροπή υπέρ του να υιοθετήσει το Ηνωμένο Βασίλειο την Ευρωπαϊκή Ώρα (Central European Time), με τα τεράστια οφέλη που αυτό θα σημάνει για τις επιχειρήσεις, το εμπόριο, τον τουρισμό και τις παιδικές ζωές που θα μπορούσαν να σωθούν από τα οδικά ατυχήματα;

Απάντηση του κ. Kinnock εξ ονόματος της Επιτροπής

(30 Σεπτεμβρίου 1998)

Ο ρόλος της Επιτροπής σε θέματα σχετιζόμενα με την ώρα έχει περιοριστεί στην εναρμόνιση των κανόνων που αφορούν τη λειτουργία του θερινού ωραρίου, ιδιαίτερα τις ημερομηνίες αρχής και τέλους της περιόδου, ώστε να διευκολυνθεί η ελεύθερη κίνηση των αγαθών, των υπηρεσιών και των πολιτών στο έδαφος της Κοινότητας. Η Επιτροπή γνωρίζει το είδος των απόψεων, σαν εκείνη που εκφέρει το Αξιότιμο Μέλος του Κοινοβουλίου στην ερώτησή του, αλλά, σύμφωνα με την αρχή της επικουρικότητας, είναι της γνώμης ότι οι αποφάσεις που αφορούν την επιλογή της ζώνης της ώρας, είναι προτιμότερο να λαμβάνονται σε εθνικό επίπεδο.
ΓΡΑΠΤΗ ΕΡΩΤΗΣΗ E-2816/98

υποβολή: Carmen Díez de Rivera Icaza (PSE) προς την Επιτροπή

(17 Σεπτεμβρίου 1998)

Θέμα: Αντηλιακά καλλυντικά

Μετά από δημοσιεύσεις που έγιναν τον Αύγουστο σε διάφορα μέσα ενημέρωσης για την αναποτελεσματικότητα των αντηλιακών καλλυντικών σε περιπτώσεις όπως το μελάνωμα, θα μπορούσε η Επιτροπή να πληροφορήσει τα μέλη:

1. εάν διαθέτει πληροφορίες όσον αφορά την αποτελεσματικότητα ή αναποτελεσματικότητα των εν λόγω προϊόντων, και

2. εάν όχι, σε τι ενέργειες πρόκειται να προβεί για να διασαφηνιστεί το θέμα;

Απάντηση του κ. Bangemann εξ ονόματος της Επιτροπής

(16 Οκτωβρίου 1998)

Η ασφάλεια των καλλυντικών προϊόντων που διατίθενται στο εμπόριο στην Κοινότητα διασφαλίζεται από τις διατάξεις της οδηγίας του Συμβουλίου 76/768/ΕΟΚ περί προσεγγίσεως των νομοθεσιών των κρατών μελών των αναφερομένων στα καλλυντικά προϊόντα στις Οδηγίες για τα καλλυντικά. Η ασφάλεια των αντηλιακών εξετάζεται και ρυθμίζεται με τις διατάξεις του Παραρτήματος VII που απαριθμεί τα υπεριώδη (UV) φίλτρα που μπορούν να χρησιμοποιηθούν στα καλλυντικά προϊόντα στην Κοινότητα.

Το άρθρο 7α της οδηγίας αναφέρει ότι ο κατασκευαστής πρέπει να ενημερώνει τις αρχές για την αποτελεσματικότητα του προϊόντος. Η αποτελεσματικότητα των αντηλιακών προϊόντων καταδεικνύεται από τον καθορισμό του συντελεστή ηλιακής προστασίας (SPF) μιας ουσίας ή προϊόντος. Αυτός είναι ο διεθνής τρόπος με τον οποίο αξιολογείται η αποτελεσματικότητα ενός αντηλιακού προϊόντος. Συγκρίνει τη δόση UV που απαιτείται για να αντιδράσει το δέρμα με ή χωρίς το υπό εξέταση προϊόν προστασίας. Η μέθοδος αυτή (για την οποία υπάρχει πρότυπο πρωτόκολλο) είναι ευρέα αποδεκτή από τους δερματολόγους και τους εργαζόμενους στον τομέα της υγείας και κατέδειξε τα πλεονεκτήματα της προστασίας που παρέχουν τα φίλτρα UV.

Ωστόσο, η Επιτροπή ενδιαφέρεται για τις ανησυχίες σχετικά με την ασφάλεια και την αποτελεσματικότητα των αντηλιακών προϊόντων που αναφέρθηκαν πρόσφατα. Η Επιτροπή συγκάλεσε στο πλαίσιο των δραστηριοτήτων της επιστημονικής επιτροπής για καλλυντικά και καταναλωτικά προϊόντα πλην τροφίμων ομάδα εμπειρογνωμόνων για την ασφάλεια των αντηλιακών. Η ομάδα εμπειρογνωμόνων θα συγκαλέσει την πρώτη συνεδρίασή της στις αρχές του 1999 και θα συμβουλεύσει την Επιτροπή για τις επιπτώσεις της χρήσης των αντηλιακών και των προστατευτικών φίλτρων UV για την ασφάλεια του καταναλωτή. Η επιστημονική επιτροπή θα εξετάσει την ασφάλεια των αντηλιακών προϊόντων, την ικανότητά τους να παρεμποδίζουν τις επιβλαβείς επιπτώσεις της έκθεσης στις UV, τις συνήθειες των καταναλωτών και την καταλληλότητα των SPF για την ενημέρωση του καταναλωτή. Η Επιτροπή θα αναθεωρήσει τις απόψεις της ομάδας εμπειρογνωμόνων και θα προτείνει κατάλληλα νομοθετικά ή τεχνικά μέτρα.